8.2.2017 sa vybrala 11-členná zostava našich strelcov na ďalšiu halovú
súťaž, tentoraz do Žiliny. Bolo to záverečné kolo regionálnej časti.
Nasledovať bude už len celoslovenské veľké finále.
Telocvičňa na Bôriku bola akurát. Dosť priestranná, ale pôsobila útulným
dojmom. Škoda že šatne neboli o kúsok väčšie, pretože pri striedaní skupín v
nich bolo pomerne tesno, ale dobrých ľudí sa veľa zmestí, takže sme to
zvládli v pohode :-). Predštartovnú atmosféru ešte vylepšili nachystané
koláčiky od výmyslu sveta. Partia zvyknutá z 3D-čka na chlieb s masťou sa
len tak zalizovala. Organizátori príjemne prekvapili.
Súťaž prebehla podľa plánu. Aj technika tentoraz fungovala vcelku
spoľahlivo, len občas bolo treba loviť signál o chvíľku dlhšie. No a
výsledky potešili 🙂
Zlatú medailu si odniesli:
Andrej Šluch – KL juniori – s nástrelom ktorý by mu stačil medzi mužmi na
3.miesto
Milan Šluch – KL veteráni
Alexandra Kašubová – KL mladšie žiačky
Ema Košarišťanová – HL staršie žiačky
Striebornú medailu získala:
Mirka Eliášová – HL ženy
Jurko si vybojoval pekný pohárik za snahu. Dievčatá a ženy okrem medailí
dostali aj ružičky. Milá pozornosť.
Za zmienku stojí výkon Martina Kelemena, ktorý si vylepšil osobný rekord na
456 bodov a hoci to na medailu tentoraz nestačilo, tak má bez pochyby
namierené do prvej ligy.
Medailistom srdečne gratulujeme a všetkým želáme veľa chuti do ďalšieho
tréningu 🙂